विपक्षी पार्टियों की एकता में केजरीवाल के बेमेल सुर
आरती जेरथ राजनीतिक टिप्पणीकार aratijerath@gmail.com हाल ही में पटना में हुई 16 विपक्षी पार्टियों की बैठक में अरविंद केजरीवाल के सुर सबसे बेमेल लग रहे थे। जहां शेष सभी विपक्षी नेता 2024 में नरेंद्र मोदी को चुनौती देने के लिए एक होने की बात कर
हाल ही में पटना में हुई 16 विपक्षी पार्टियों की बैठक में अरविंद केजरीवाल के सुर सबसे बेमेल लग रहे थे। जहां शेष सभी विपक्षी नेता 2024 में नरेंद्र मोदी को चुनौती देने के लिए एक होने की बात कर रहे थे, वहीं केजरीवाल एक ही रट लगाए हुए थे कि कांग्रेस ने केंद्र के अध्यादेश के विरुद्ध लड़ाई में उनका सहयोग नहीं किया।
अध्यादेश ने सर्वोच्च अदालत के इस निर्णय को उलट दिया था कि स्थानीय प्रशासन पर दिल्ली सरकार का नियंत्रण होना चाहिए। वे यह कहकर राहुल गांधी पर कटाक्ष करते रहे कि ‘चाय पर तो बुलाइए’। जब राहुल ने कोई प्रतिक्रिया नहीं दी तो केजरीवाल ने बैठक का बहिष्कार कर दिया। उन्होंने कहा वे तब तक भविष्य में होने वाली विपक्षी बैठकों से दूरी बनाए रखेंगे, जब तक कि कांग्रेस अपना रुख स्पष्ट नहीं करती।
यह आश्चर्यजनक है कि केजरीवाल जैसे चतुर नेता इस बात को समझ नहीं पाए कि पटना में अपने रवैए के कारण वे सबसे कितने अलग-थलग दिखलाई दे रहे थे। उस बैठक में जिस तरह की गम्भीरता दिखाने की जरूरत थी, उसके उलट उन्होंने अड़ियल रुख अपनाया। सामंजस्य के लिए हुई एक बैठक का बहिष्कार करके उन्होंने उलटी चाल चल दी।
इस हरकत के बाद केजरीवाल ने भविष्य में बनने जा रहे अपने महत्वपूर्ण दोस्तों और गठबंधनों को गंवा दिया है, बशर्ते कि वह अपना रुख बदलकर नर्म रवैया नहीं अख्तियार कर लेते। खबरों के मुताबिक केजरीवाल की समर्थक मानी जाने वाली ममता बनर्जी भी इससे बहुत खुश नहीं थीं।
लोकसभा चुनावों में अब एक साल से भी कम समय शेष रह गया है। विपक्ष के लिए समय हाथ से निकल रहा है। पटना बैठक विपक्षी एकता निर्मित करने का पहला गम्भीर प्रयास थी। और उसमें सहभागिता करने वाले सभी दलों को यह महसूस हुआ कि इससे उन्हें एक दिशा और लय मिली है।
अगली बैठक जुलाई के मध्य में शिमला में आयोजित होगी। इसकी मेजबानी कांग्रेस अध्यक्ष मल्लिकार्जुन खड़गे करेंगे। हो सकता है कि केजरीवाल या उनकी पार्टी उसमें सम्मिलित न हों। बैठक में सीट-शेयरिंग, चुनावी समायोजन आदि पर चर्चा होगी।
इस पर इतना कुछ दांव पर लगा है कि विपक्षी दल इस अवसर को बिलकुल गंवाने की स्थिति में नहीं हैं। अब यह केजरीवाल पर है कि वे एक बड़ी विपक्षी चुनौती का हिस्सा बनना चाहते हैं या वे कांग्रेस के बजाय भाजपा का राष्ट्रीय विकल्प बनने की अपनी महत्वाकांक्षा को अकेले ही अंजाम देंगे। ऐसा लगता है कि कर्नाटक में कांग्रेस की बड़ी जीत के साथ बदले परिदृश्य के साथ केजरीवाल खुद को समायोजित नहीं कर पा रहे हैं। कांग्रेस के पुनरुत्थान से वे हैरान लग रहे हैं।
केजरीवाल को लग रहा था कि कांग्रेस का अब अवसान हो चुका है। दिल्ली और पंजाब में आम आदमी पार्टी ने कांग्रेस के वोटों में ही सेंध लगाकर सरकार बनाई थी। गुजरात में भी उसने कांग्रेस के वोट काटे। इसके बाद केजरीवाल ने उन क्षेत्रों पर अपनी नजरें जमा ली थीं, जहां कांग्रेस कभी मजबूत हुआ करती थी, लेकिन अब वे उसकी जगह ले सकते थे।
केजरीवाल ने अपनी जीत की योजनाएं कांग्रेस की हार के आधार पर बनाई थीं। लेकिन कांग्रेस के अनपेक्षित उदय ने उनके समीकरणों को गड़बड़ा दिया है। न केवल कांग्रेस फिर से मजबूती से उभरी है, बल्कि दूसरे विपक्षी दल भी उसे अधिक गम्भीरता से लेने लगे हैं।
इनमें ममता बनर्जी भी शामिल हैं, जो अभी तक कांग्रेस पर उतने ही तीखेपन से प्रहार करती आ रही थीं, जैसे वे भाजपा पर करती हैं, लेकिन कर्नाटक के बाद उन्होंने घोषणा कर दी कि वे कांग्रेस जहां भी मजबूत है, वहां पर वे उसका समर्थन करने को राजी हैं। वे पटना आने को शुरू में तैयार नहीं थीं, लेकिन वहां भी आईं। यही हालत अखिलेश यादव की है, जिन्होंने पहले कांग्रेस को लूज़र मानकर खारिज कर दिया था, लेकिन पटना में वे भी हाजिर हुए।
यह देखना अभी शेष है कि ये पार्टियां अपने प्रभाव के क्षेत्रों में कांग्रेस को कितना समायोजित करने को राजी होंगी, लेकिन यह तो तय है कि उन्होंने राहुल गांधी के सामने बैठकर विपक्षी एकता पर चर्चा की। ऐसे में केजरीवाल कहां फिट बैठेंगे? कर्नाटक का ही उदाहरण लें। वहां आम आदमी पार्टी ने 224 में से 208 सीटों पर अपने उम्मीदवार उतारे थे और उन सभी की जमानत जब्त हो गई।
वे मध्यप्रदेश, राजस्थान और छत्तीसगढ़ में भी चुनाव लड़ने का मन बना रहे हैं, लेकिन नई ऊर्जा से भरी कांग्रेस उन पर भारी पड़ सकती है। तेलंगाना में भी हालात बदल रहे हैं। केसीआर ने पहले नीतीश कुमार से कहा था कि वे पटना आएंगे, लेकिन आखिरी समय में वे बैठक से गैरहाजिर रहे थे। 
केजरीवाल को समझना होगा कि उनकी पार्टी दो ही राज्यों में सत्ता में है, ऐसे में कांग्रेस से मुकाबला करने की नीति बेकार है। केजरीवाल किसी विपक्षी मोर्चे का हिस्सा बनकर ही अपनी प्रासंगिकता कायम रख सकेंगे, अकेले चलकर नहीं।
(ये लेखिका के अपने विचार हैं)